Ǹnə́m wâkud ma âbum ó kódó ébōga 2Vógólán, vógólán anə́ kíŋ dzīē yānyaman, vógólán fə̄ mvám yǎ ânyu díé. 3A kə a vundú dzɔ̄ ai yób ásə fɛlə́fɛs dzié yasán e kələ kwí á mə̄búg mə́ sí. 4Á mvús tě m̀məməle wóé ó ngádzó ǎ ngavə́ kíŋ ai atí díé ásə, éyɔŋ kíŋ dzīē ē dzó yǎ, fɛlə́fɛs dzié təgě fə ai atə́lé. 5Zambá a və́ kíŋ ai məsimbá móé, a bɔ bod bə́ mam bənén yā byāwōg kig. 6Éyɔŋ ǎ kag m̀fuŋ mə́ndím naa: “Kpǎg á sí”, éyɔŋ a lóm ńdǔm mvəŋ, tɔ bǒd bikoá bí mvəŋ. 7A líg bod bə́sə ndəm á dwé ai zitám, ású yə̄ nə́ bə́sə̄ bə́ yəm bisíé yā mɔ́ móe. 8Tsíd afan yadúgan á ḿbǐl wóé e kə́ ládaba étɔbɔgɔ dzíé étē. 9Ńkulu a kwíí étɔbɔgɔ dzíé, avə́b a ngázu ai evúndū yā ḿfág yǎ á yād. 10Ai fəb Zambá məndím mə́ ngabɔ bibǎŋ bí ávə́b, bitəmbə́g bí ngákomobǎn fə. 11Eyɔ̌ŋ tē hḿ ḿbəmbə abǒg ā tsam miǹkúd á dāŋ daŋ míńkúd mí bə̄gə́ fɛ̄lə́fɛs. 12Énye ǎ bɔ̄ nə́ mí kīlán ngiligi díga ású yə̄ nə́ mí kə̄ myâbɔ édzí ésə̄ a béndē bɔ́ á sí ésə yǎ bod bə́ tɔ̄á.